CELEX: 32018D1553
Language: sl
Date: 2018-10-15 00:00:00
Title: Izvedbeni sklep Komisije (EU) 2018/1553 z dne 15. oktobra 2018 o pogojih za priznavanje elektronskih fitosanitarnih spričeval, ki jih izdajo nacionalne organizacije za varstvo rastlin tretjih držav (notificirano pod dokumentarno številko C(2018) 5370) (Besedilo velja za EGP.)

17.10.2018   
               
               
                  SL
               
               
                  Uradni list Evropske unije
               
               
                  L 260/22
               
            
         IZVEDBENI SKLEP KOMISIJE (EU) 2018/1553
         z dne 15. oktobra 2018
         o pogojih za priznavanje elektronskih fitosanitarnih spričeval, ki jih izdajo nacionalne organizacije za varstvo rastlin tretjih držav
         
            
               (notificirano pod dokumentarno številko C(2018) 5370)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti člena 13(1) Direktive,
         ob upoštevanju naslednjega:
         
                     (1)
                  
                  
                     Direktiva 2000/29/ES določa, da mora biti rastlinam, rastlinskim proizvodom ali drugim predmetom iz dela B Priloge V k Direktivi, ki pridejo iz tretje države in so vneseni na carinsko območje Unije, od trenutka vstopa v Unijo priložen ustrezen original zahtevanega uradnega fitosanitarnega spričevala. V Prilogi k Mednarodni konvenciji o varstvu rastlin (IPPC) je določen zahtevani vzorec fitosanitarnega spričevala.
                  
               
                     (2)
                  
                  
                     Direktiva 2000/29/ES določa, da se lahko elektronska fitosanitarna spričevala priznajo, če so izpolnjeni posebni pogoji, ki jih določi Komisija.
                  
               
                     (3)
                  
                  
                     Sistem Traces, uveden z Odločbo Komisije 2004/292/ES (2) v skladu z Direktivo Sveta 90/425/EGS (3), je spletno orodje Komisije za potrjevanje sanitarnih in fitosanitarnih zahtev glede trgovine z živalmi, semenom in zarodki, živili, krmo in rastlinami znotraj Unije ter za uvoz živali, semena in zarodkov, živil, krme in rastlin v Unijo. Omogoča elektronsko izvedbo celotnega postopka potrjevanja in olajšuje izmenjavo informacij med zadevnimi trgovinskimi partnerji in nadzornimi organi.
                  
               
                     (4)
                  
                  
                     Sistem Traces omogoča nalaganje kopij fitosanitarnih spričeval v papirni obliki, ki jih izdajo nacionalne organizacije za varstvo rastlin tretjih držav. Nacionalni sistemi držav članic za potrjevanje lahko zagotavljajo podobne funkcije.
                  
               
                     (5)
                  
                  
                     Center Združenih narodov za pospeševanje trgovine in elektronsko poslovanje (UN/CEFACT) je razvil tehnične standarde za poenostavitev transakcijskih postopkov in tako prispeval k rasti svetovne trgovine. Navedeni standardi so pomembni za izvajanje brezpapirnih trgovinskih sistemov in opisujejo obliko zapisa podatkov za izmenjavo informacij. Razširljivi označevalni jezik (XML) je splošno sprejeta standardna oblika sporočila za organizacijo in opis podatkov v dokumentih, kot so fitosanitarna spričevala.
                  
               
                     (6)
                  
                  
                     Skladnost s standardi UN/CEFACT in uporaba oblike XML bi zato morala biti predpogoj za priznavanje elektronskih fitosanitarnih spričeval v Uniji.
                  
               
                     (7)
                  
                  
                     Uredba (EU) št. 910/2014 Evropskega parlamenta in Sveta (4) določa pravila za storitve zaupanja in vzpostavlja pravni okvir za elektronske podpise, elektronske žige, elektronske časovne žige, elektronske dokumente, storitve elektronske priporočene dostave in storitve v zvezi s potrdili za avtentikacijo spletišč, ki so potrebna za pripis določene stopnje zaupanja sredstvom elektronske identifikacije.
                  
               
                     (8)
                  
                  
                     Uredba (EU) št. 910/2014 določa potrebne varnostne zahteve, ki jih je treba izpolniti z različnimi tehnologijami. Zlasti določa zahteve za ponudnike kvalificiranih storitev zaupanja, ki zagotavljajo kvalificirane elektronske podpise in žige, ter ponudnike nekvalificiranih storitev zaupanja, ki zagotavljajo napredne elektronske podpise in žige. Navedeni ponudniki so sposobni nedvoumno identificirati podpisnika ali ustvarjalca žiga.
                  
               
                     (9)
                  
                  
                     Da bi ohranili ustrezno raven varnosti sredstev elektronske identifikacije in elektronskega potrjevanja, se postopek potrjevanja digitalizira v skladu s sporočilom Komisije z dne 6. maja 2015 z naslovom „Strategija za enotni digitalni trg za Evropo“ (5), in da bi uskladili standarde v državah članicah, je primerno, da pogoji za priznavanje elektronskih fitosanitarnih spričeval dosegajo standarde iz Uredbe (EU) št. 910/2014 in zlasti standarde za kvalificirani elektronski podpis, žig in časovni žig ter napredni elektronski podpis in žig.
                  
               
                     (10)
                  
                  
                     Da pa bi omogočili postopno izvajanje tega sklepa in preprečili motnje v trgovini, je primerno, da se za omejeno časovno obdobje priznajo elektronska fitosanitarna spričevala, ki izpolnjujejo merila za elektronski podpis in žig iz Uredbe (EU) št. 910/2014.
                  
               
                     (11)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            Predmet urejanja
            Ta sklep določa pogoje za priznavanje elektronskih fitosanitarnih spričeval, ki jih izdajo nacionalne organizacije za varstvo rastlin tretjih držav.
         
         
            Člen 2
            Pogoji za priznavanje elektronskih fitosanitarnih spričeval, ki jih izdajo nacionalne organizacije za varstvo rastlin tretjih držav
            
               1.   Fitosanitarno spričevalo, ki vsebuje informacije iz vzorca fitosanitarnega spričevala iz Priloge k Mednarodni konvenciji o varstvu rastlin, se prizna kot elektronsko fitosanitarno spričevalo, če so izpolnjene vse naslednje zahteve:
               
                           (a)
                        
                        
                           izda ga nacionalna organizacija za varstvo rastlin tretje države v enem od naslednjih sistemov:
                           
                                       (i)
                                    
                                    
                                       sistemu Traces;
                                    
                                 
                                       (ii)
                                    
                                    
                                       nacionalnem sistemu za potrjevanje države članice;
                                    
                                 
                                       (iii)
                                    
                                    
                                       prek elektronskega sistema za potrjevanje tretje države, ki omogoča delitev podatkov s sistemom Traces ali nacionalnim sistemom za potrjevanje države članice;
                                    
                                 
                     
                           (b)
                        
                        
                           temelji na standardu UN/CEFACT in uporablja obliko XML;
                        
                     
                           (c)
                        
                        
                           podpiše ga pooblaščeni uradnik z naprednim ali kvalificiranim elektronskim podpisom, kakor sta opredeljena v točki 11 oz. 12 člena 3 Uredbe (EU) št. 910/2014;
                        
                     
                           (d)
                        
                        
                           nosi napredni ali kvalificirani elektronski žig, kakor sta opredeljena v točkah 26 oz. 27 člena 3 Uredbe (EU) št. 910/2014, nacionalne organizacije za varstvo rastlin, ki je izdala spričevalo, ali napredni ali kvalificirani elektronski podpis zakonitega zastopnika nacionalne organizacije za varstvo rastlin, ki je izdala spričevalo;
                        
                     
                           (e)
                        
                        
                           uporablja kvalificirani elektronski časovni žig, kakor je opredeljen v točki 34 člena 3 Uredbe (EU) št. 910/2014.
                        
                     
            
               2.   Če je elektronsko fitosanitarno spričevalo izdano v skladu s točko (a)(iii) odstavka 1, države članice in Komisija oblikujejo svoj sistem za sprejemanje tako, da dovoljuje izmenjavo podatkov prek naprednega ali kvalificiranega elektronskega žiga nacionalne organizacije za varstvo rastlin, ki je izdala spričevalo, ali naprednega ali kvalificiranega elektronskega podpisa zakonitega zastopnika nacionalne organizacije za varstvo rastlin, ki je izdala spričevalo. V tem primeru se pogoj iz točke (c) odstavka 1 ne uporablja.
            
            
               3.   Z odstopanjem od zahtev iz točk (c) in (d) odstavka 1 ter za obdobje 12 mesecev, ki se konča dne 15. oktobra 2019, se fitosanitarno spričevalo prizna kot elektronsko fitosanitarno spričevalo, če ga je pooblaščeni uradnik podpisal z elektronskim podpisom, kakor je opredeljen v točki 10 člena 3 Uredbe (EU) št. 910/2014, in če nosi elektronski žig nacionalne organizacije za varstvo rastlin, ki je izdala spričevalo, kakor je opredeljen v točki 25 člena 3 Uredbe (EU) št. 910/2014, ali elektronski podpis zakonitega zastopnika nacionalne organizacije za varstvo rastlin, ki je izdala spričevalo.
            
         
         
            Člen 3
            Naslovniki
            Ta sklep je naslovljen na države članice.
         
         
            V Bruslju, 15. oktobra 2018
            
               
                  Za Komisijo
               
               Vytenis ANDRIUKAITIS
               
                  Član Komisije
               
            
         
         
            (1)  UL L 169, 10.7.2000, str. 1.
         
            (2)  Odločba Komisije 2004/292/ES z dne 30. marca 2004 o uvedbi sistema Traces in spremembah Odločbe 92/486/EGS (UL L 94, 31.3.2004, str. 63).
         
            (3)  Direktiva Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (UL L 224, 18.8.1990, str. 29).
         
            (4)  Uredba (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES (UL L 257, 28.8.2014, str. 73).
         
            (5)  COM(2015) 192 final.